**Informācija pensijas saņēmējiem**

1. **Pensionāra neapliekamais minimums – attiecas uz visiem pensiju saņēmējiem**

Ar 2018.gadu tiek palielināts pensionāra neapliekamais minimums.

|  |  |  |
| --- | --- | --- |
| **2018** | **2019** | **2020** |
| 3000 *euro*  (250 *euro* mēnesī) | 3240 *euro*  (270 *euro* mēnesī) | 3600 *euro*  (300 *euro* mēnesī) |

Pensionāra neapliekamo minimumu taksācijas gada laikā piemēro pensijas izmaksātājs (piemēram, Valsts sociālās apdrošināšanas aģentūra (VSAA)).

Pensiju saņēmējiem nepiemēro diferencēto neapliekamo minimumu!

**2. IIN nodokļa likme – attiecas uz tiem pensionāriem, kuru pensijas ienākums pārsniedz neapliekamo minimumu**

Būtiskākais, kas ir mainījies iedzīvotāju ienākuma nodoklī, ir nodokļa likme.

* Ar 2018.gada 1.janvāri pensijas ienākumam taksācijas gada laikā katru mēnesi tiks piemērota progresīvā iedzīvotāju ienākuma nodokļa likme, ko piemēros ienākumu summai šādā veidā:

• mēneša ienākumam līdz 1667 *euro* piemēros 20 %;

• mēneša ienākuma daļai, kas pārsniedz 1667,00 *euro* piemēros 23 %.

Ja pensija **nepārsniedz** 1667 *euro* mēnesī, tai (pēc pensionāra neapliekamā minimuma piemērošanas) mēnesī tiks piemērota 20% likme (līdz 31.12.2017. piemēroja 23% likmi). Šīs darbības veiks pensijas izmaksātājs, piemēram, VSAA.

***Piemērs:***

*Pensionāra vienīgais ienākums ir pensija. Pensionāram par 2018. gada februāri aprēķinātā pensija 400 euro.*

*1) Tai piemēro pensionāra neapliekamo minimumu 250 euro.*

*2) Ar IIN ir apliekama pensijas daļa, kas pārsniedz pensionāra neapliekamo minimumu 150 euro (400 - 250);*

*3) Aprēķina IIN (piemērojot 20% likmi) 150 x 20% = 30 euro.*

*4)Pensionārs saņem (uz rokas) 370 euro, jo par viņu ir samaksāts IIN 30 euro (400 – 30).*

Ja pensija **pārsniedz** 1667 *euro* mēnesī, tai gada laikā tiks piemērotas šādas likmes:

* mēneša ienākumam līdz 1 667 *euro* (pēc pensionāra neapliekamā minimuma piemērošanas) piemēros 20 %;
* mēneša ienākuma daļai, kas pārsniedz 1 667 *euro* piemēros 23 %.

***Piemērs:***

*Pensionāra vienīgais ienākums ir pensija. Pensionāram par 2018. gada februāri aprēķinātā pensija 1700 euro.*

|  |  |
| --- | --- |
| ***1667*** *euro - pensijas daļa, kurai piemēro 20% likmi* | ***33*** *euro - pensijas daļa, kurai piemēro 23% likmi* |
| *-250 euro (atņem pensionāra neapliekamo minimumu)*  *-1417 euro (ar IIN apliekamā pensijas daļa (1667 – 250))*  *= 283,40 euro (aprēķinātais IIN piemērojot 20% likmi (1417 x 20%))* | *33 euro x 23% = 7,59 euro (aprēķina IIN piemērojot 23% likmi)* |
| *IIN kopā: 283,40 + 7,59 = 290,99 euro* | |
| *Uz rokas saņem: 1700 – 290,99 = 1409,01 euro* | |

* Ar 2019.gada 1.janvāri, taksācijas gadam beidzoties un nosakot visa gada kopējo ienākumu (iesniedzot gada ienākumu deklarāciju), gan pensijas ienākumu, gan algota darba ienākumu, gan saimnieciskās darbības ienākumu, gan autoratlīdzības ienākumu summē kopā un šai kopsummai tiks piemērota progresīvā iedzīvotāju ienākuma nodokļa likme, ko piemēros gada apliekamajam ienākumam šādā veidā:
* gada ienākumam līdz 20 004 *euro* piemēros 20 %;
* gada ienākuma daļai, kas pārsniedz 20 004,00 *euro*, bet nepārsniedz 62 800 *euro* piemēros 23 %;
* gada ienākuma daļai, kas pārsniedz 62 800 *euro* piemēros 31,4 %.

**3. Atvieglojumi un papildu atvieglojumi – attiecas uz tiem pensionāriem, kuriem tie ir piešķirti**

* Atvieglojums par apgādībā esošu personu

Ar 2018.gadu tiek palielināts arī IIN atvieglojuma apmērs par apgādājamo personu.

|  |  |  |
| --- | --- | --- |
| **2018** | **2019** | **2020** |
| 2400 *euro*  (200 *euro* mēnesī) | 2760 *euro*  (230 *euro* mēnesī) | 3000 *euro*  (250 *euro* mēnesī) |

* Papildu atvieglojums personām ar invaliditāti, politiski represētajām personām un nacionālās pretošanās kustības dalībniekiem.

Papildu atvieglojuma apmēri nav mainīti:

* personai, kurai noteikta invaliditāte, ir tiesības uz nodokļa papildu atvieglojumu šādā apmērā:

- 1848 *euro* gadā (154 *euro*/mēnesī) - personai, kurai noteikta I vai II invaliditātes grupa;

- 1440 *euro* gadā (120 *euro*/mēnesī) - personai, kurai noteikta III invaliditātes grupa.

* personai, kurai noteikts politiski represētās personas statuss, un personai, kurai noteikts nacionālās pretošanās kustības dalībnieka statuss, ir tiesības uz nodokļa papildu atvieglojumu 1848 *euro* gadā (154 euro/mēnesī).

Personām ar invaliditāti, politiski represētajām personām un nacionālās pretošanās kustības dalībniekiem, ja tās nav iesniegušas algas nodokļa grāmatiņu citam ienākuma izmaksātājam, atvieglojumu un papildu atvieglojumus (ja tādi ir ierakstīti algas nodokļa grāmatiņā), piemēros pensijas izmaksātājs.

Ja persona ar invaliditāti, politiski represētā persona un nacionālās pretošanās kustības dalībnieks strādā algotu darbu un pie darba devēja ir iesniegta algas nodokļa grāmatiņa, atvieglojumu un papildu atvieglojumus (ja tādas ierakstītas algas nodokļa grāmatiņā) piemēros darba devējs.

**4. Ja pensionārs papildus pensijai gūst arī citus ienākumus**

Ja pensijas saņēmējs gūst arī algota darba ienākumu, viņam ir iespēja algas nodokļa grāmatiņu **iesniegt darba vietā**. Tad arī algas ienākumam mēnesī tiks piemērota progresīvā IIN likme:

* mēneša ienākumam līdz 1 667 *euro* piemēros 20 %;
* mēneša ienākuma daļai, kas pārsniedz 1 667 *euro* piemēros 23 %.

Ja pensionāra ienākumi (alga, pensija u.c.), kuri tiek aplikti ar progresīvo IIN likmi:

* **nepārsniedz** 20 004 *euro* gadā, algas nodokļa grāmatiņas iesniegšana darba devējam ir pareizā rīcība, jo ļauj jau gada laikā piemērot progresīvā IIN priekšrocības (20% IIN likmi).
* **pārsniedz** 20 004 *euro* gadā, algas nodokļa grāmatiņas iesniegšana darba devējam ir nopietni izvērtējama, jo var radīt papildu pienākumu pensionāram piemaksāt IIN par to ienākuma daļu, kurai gada laikā piemērota zemāka IIN likme.

Ja pensijas saņēmējs saņem arī algota darba ienākumu un viņa algas nodokļa grāmatiņa **nav iesniegta darba vietā**, tad algas ienākumam mēnesī tiks piemērota 23% IIN likme.

Ja pensijas saņēmējs saņem citus, ar IIN apliekamus ienākumus (piemēram, algota darba ienākumu, autoratlīdzības ienākumu), personai, taksācijas gadam beidzoties, būs jāsniedz iedzīvotāju gada ienākuma nodokļa deklarācija, ja personas gada ienākumi kopā pārsniegs 20 004 *euro*.

Ja pensionāra ienākumi (kuriem piemēro progresīvo IIN likmi) gada laikā pārsniegs 55 000 *euro*, personai būs obligāti jāsniedz iedzīvotāju gada ienākumu deklarācija, jo personas ienākumus summēs un progresīvo IIN likmi piemēros ienākumu summai šādā veidā:

* gada ienākumam līdz 20 004 *euro* piemēros 20 %;
* gada ienākuma daļai, kas pārsniedz 20 004,00 *euro,* bet nepārsniedz 62 800 *euro* piemēros 23 %;
* gada ienākuma daļai, kas pārsniedz 62 800 *euro* piemēros 31,4 %.

Šajā gadījumā būs jāpiemaksā IIN, par to ienākuma daļu, par kuru nodoklis nav samaksāts.

Informāciju par savu algas nodokļa grāmatiņu maksātājs var iegūt, pievienojoties Valsts ieņēmumu dienesta Elektroniskās deklarēšanas sistēmai (VID EDS) <https://eds.vid.gov.lv/>, t.sk. izmatojot arī Valsts pārvaldes pakalpojumu portāla www.latvija.lv pakalpojumu, pievienojoties caur savas internetbankas autentifikāciju.

**5. Citi ienākumu veidi**

Ienākumam no kapitāla pieauguma turpmāk tiks piemērota IIN likme 20 % apmērā (līdz šim bija 15% un 10%). Ienākumam no autoratlīdzības turpmāk taksācijas gada laikā tiks piemērota 20 % likme, bet rezumējošā kārtībā (iesniedzot gada ienākumu deklarāciju) šim ienākumam arī tiks piemērota progresīvā nodokļa likme, summējot visus ienākumus, kuriem taksācijas gada laikā piemēro progresīvo IIN.

Ir arī tādi ienākuma veidi, kuriem IIN likmes nemainās, piemēram, ienākumam no kokmateriālu, metāllūžņu pārdošanas, ienākumam no īpašuma izīrēšanas vai iznomāšanas (nereģistrējot saimniecisko darbību) piemēro 10% likmi, sezonas laukstrādnieku ienākumam piemēro 15% likmi.